FUTBAL. KFC Komárno opúšťa jeho dlhoročná opora a odchovanec komárňanského futbalu Csaba Szórád. Tridsaťšesťročný futbalista, ktorý okúsil aj našu najvyššiu súťaž (Nitra, Žilina) sa stal hrajúcim trénerom vo Veľkom Mederi.
"Kúpeľníci" majú za sebou nelichotivú jeseň, keď zimujú s 21 bodmi na 15. mieste tabuľky. Počas zimy nastanú v klube MŠK Termál veľké zmeny. Budú sa týkať najmä kádra, ktorý sa bude omladzovať a zmení sa aj filozofia v oblasti odmeňovania hráčov. Dôraz sa bude klásť predovšetkým na kvalitu.
Prípravu na odvetnú časť súťaže by mal začať devätnásťčlenný káder. Riadiť by ho mal už nový realizačný tím, na ktorého čele bude skúsený hrajúci tréner Csaba Szótád. Ten si so sebou z Komárna priviedol aj asistenta Vladimíra Maceka. Komárňania teda prešli k rivalovi a ako sa im bude u suseda dariť, to dozaista netrpezlivo očakávajú fanúšikovia obidvoch táborov.